《拟九颂 其六 南阁》
宋代·程公许

葵倾心兮向阳，车导迷兮指南。彼赫曦兮丽昼，奚信耳兮铜盘。

路通行兮九轨，奚窘步兮媻姗。理有窒兮必通，物无幽兮不阐。

懿君子兮姱修，曾何心兮独善。曼余目兮流观，瞻咫尺兮威颜。

慨冥行兮一世，抚余衷兮独安。惟纳约兮自牖，苟墙面兮孰诱。

拥前旒兮余察，昏擿埴兮余考。周道兮如砥，君子兮所履。

彼矇叟兮何知，跬步兮千里。倚槛兮永歌，君门九重兮奈何。

倚皇明兮寤鉴，蹈前修兮不颇。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。